
Jászárokszállás Város Önkormányzata
Jászárokszállási Polgármesteri Hivatal

Sajtóközlemény		
EURÓPAI UNIÓS TÁMOGATÁS KERETÉBEN VALÓSUL MEG JÁSZÁROKSZÁLLÁSON A SZÉCHENYI ÚTI KERÉKPÁRÚT ÉPÍTÉSE ÉS A KOSSUTH ÚTI KERÉKPÁRÚT FELÚJÍTÁSA

Jászárokszállás Város Önkormányzata az Új Széchenyi Terv Terület- és Településfejlesztési Operatív Program keretében meghirdetett TOP-3.1.1-15 „Fenntartható települési közlekedésfejlesztés” című pályázati felhívásra „Kerékpárosbarát fejlesztések megvalósítása Jászárokszálláson” című pályázatával 100 %-os mértékű támogatásban részesült.
A TOP-3.1.1-15-JN1-2016-00014 azonosító számú pályázat keretében 203.791.619 Ft európai uniós támogatás segítségével valósul meg Jászárokszálláson kerékpárosbarát fejlesztés, amelynek részét képezi Széchenyi I. u.-i új kerékpárút építése és a meglévő Kossuth I. u.-i kerékpárút felújítása.
1) Új kerékpárút építése a Széchenyi I. utcán

A 3203 j. Gyöngyös-Jászberény ök.út belterületi szakasz, városközpont felé nézve jobb oldalán a járda elbontását követőn önálló kerékpárút épül a 0+049 és 0+825 szelvény között 2,00 m + 0,40 m szélességben, míg a 0+825 km szelvénytől a 1+625 km szelvényig elválasztás nélküli gyalog- és kerékpárútként folytatódik 3,25 m szélességben az országos közút mellett. A kerékpárút teljes hosszában aszfalt burkolatot kap. Az Árpád téren a Takarékszövetkezet előtti kiépített viacolor burkolaton, a 0+000 és 0+049 km közötti szakaszon a kerékpárút felfestéssel kerül kijelölésre. A Munkácsy M. utcai buszmegálló öböl is átépítésre kerül. A Madách utca sarkán található Vendéglő épülete előtt kerékpáros pihenőhely kerül kialakításra. A beruházás során közel 21 fát szükséges kivágni, de ezek pótlásáról is gondoskodunk. 25 db fa kerül elültetésre. A projekt során az ivóvízhálózat egy része is megújul a Széchenyi I. utcai azbesztcement vízhálózat 313,7 m-ét érintően. A csapadékvíz elvezetés részben a meglévő árkokban részben az újonnan kiépítendő zárt csőrendszerben valósul meg. 
2) Meglévő kerékpárút felújítása a Kossuth Lajos utcán

A 3203 j. Gyöngyös-Jászberény ök.út belterületi szakasz, városközpont felé nézve jobb oldalán, a Kossuth Lajos utcában a településhatártól a Piac utcáig korábban kiépült kerékpárút burkolatának felújítása, megerősítése fog megtörténni. A 0+000 km szelvény a Carrier Kft. bejáró útjához csatlakozik. Végszelvénye a Piac utcánál az 1+690 km. szelvényben van. Az 1+651 km. szelvénytől meglévő 16,10 méter hosszú térkő burkolat megmarad. A jelenlegi forgalmi rendben nem történik változás, ezért a kihelyezett jelzőtáblák változatlanul helyükön maradnak. A meglévő burkolat repedéseinek kijavításával, a felgyűrődött és összetört helyeken a burkolat kopórétegének lemarását és alapjavítási munkálatok elvégzését követően 3 cm vastagságban új aszfalt kopóréteg kerül felhordásra. A meglévő nyílt árkok tisztítása, profilozása is megtörténik.

A közbeszerzési eljárás 2018. október 15-án zárult le a Vállalkozói szerződés aláírásával. 
A beruházás kivitelezője: Reaszfalt Építőipari, Kereskedelmi és Szolgáltató Kft, 1225 Budapest, Nagytétényi út 254. B ép. 1. em.
A beruházás megkezdődött és jelenlegi is zajlik. A befejezési határidő szerződés szerint 2019. április 30.

